
Adevărul despre regenerabile. Fără subvenţii plătite de populaţie, sunt pe 
pierdere 


PE. 


Patronii regenerabilelor se plâng că nu au profituri 


Organizaţia patronală a producătorilor din sectorul regenerabilelor a intentat 
procese în instanță Guvernului, motivând că vrea să le supraimpoziteze 
pierderile. Aceștia se plâng de caracterul volatil al producţiei de energie și de 
cheltuielile pentru achiziția de energie, atunci când nu produc, precum și pentru 
dezechilibrele înregistrate. Altfel spus, fără certificatele verzi, adică subvenţiile 
suportate din banii populaţiei, și fără prioritate la intrarea în sistem, 
regenerabilele ar fi pe pierdere. 


Răsfățaţii Green Deal, producătorii din sectorul regenerabilelor, au profit atâta timp cât 
primesc subvenții și când se produce o speculă pe piaţa energiei, cum s-a întâmplat în 
2022. Sigur, și prioritatea intrării în sistem este un mare avantaj, dat fiind că se dă 
ordinul opririi altor capacităţi pentru ca eolienele și fotovoltaicele să pompeze energie 
atunci când e soare sau când bate vântul. 


De exemplu, în 2022, Iberdrola Renovables, o companie spaniolă din domeniul eolienelor, 
cu doar 5 angajaţi, a obținut un profit net de peste 101 milioane de lei. Cheltuielile 
acestor companii apar atunci când încheie contracte, pentru că sunt nevoite să cumpere 
energie când nu produc, dar profiturile se fac vânzând energie pe PZU, la prețul zilei. Și 
acestea însă depind de perioada zilei respective, cu un consum mai mare sau mai mic de 
energie, precum și de producţia din ţările vecine, care poate conduce și la un preț 
negativ, cum s-a mai întâmplat, de altfel. Organizaţia patronală a producătorilor de 
energie regenerabilă, PATRES, cere acum Guvernului să ia în calcul o formulă echitabilă 
care să stea la baza măsurilor de supraimpozitare a producătorilor de energie electrică, 
pentru a nu pune în pericol producţia de energie verde. Aceasta a semnalat că, în cazul 
producătorilor de energie din surse regenerabile, dacă se va menţine aplicarea 
Contribuţiei la Fondul de Tranziţie Energetică cu considerarea în formula de calcul a 
tuturor veniturilor, fără a se ţine cont într-un mod echitabil și de cheltuielile obligatorii, 
producătorii vor putea ajunge în situaţia în care acumulează pierderi, punând în pericol 
stabilitatea întregului sistem energetic naţional. 


Supraimpozitarea nimicului 


PATRES a atras atenţia că orice formulă de supraimpozitare trebuie să ţină cont de 
caracterul volatil al producţiei din surse regenerabile, care, prin definiție, nu poate 
produce aceeași cantitate în mod constant. 


"Formulele de supraimpozitare trebuie să se aplice pe venitul net realizat în urma 
deducerii cheltuielilor necesare pentru achiziția de energie pentru profilare și cheltuielile 
pentru dezechilibrele înregistrate, cheltuieli care, în cazul producătorilor din surse 
regenerabile, reprezintă o componentă substanţială și indispensabilă din costurile curente 
de operare. Altfel, discutăm despre supraimpozitarea pierderii”, se arată într-un 
comunicat al organizației patronale. 


Problema cea mai mare a PATRES este cauzată de cheltuielile cu dezechilibrele, care sunt 
recunoscute doar în proporție de 5% din valoarea energiei electrice vândute, în condiţiile 

în care standardul în industrie arată dezechilibre înregistrate de centralele eoliene de circa 
40%, respectiv 25% în cazul centralelor solare. 


Guvernul, dat în judecată 


PATRES a deschis o acţiune în instanță împotriva Guvernului, acuzând că decizia de 
impunere prin care s-au stabilit obligaţii fiscale suplimentare a contribuţiei la Fondul de 
Tranziţie Energetică în sarcina producătorilor de energie electric, prin aplicarea retroactivă 
a prevederilor legale introduse prin Legea 357, este nelegală și cauzează prejudicii grave 
producătorilor. 


"Subliniem faptul că sunt afectați toți producătorii de energie electrică, nu numai cei din 
sectorul regenerabilelor. Impactul este însă unul major la producătorii de ESRE, pentru că 
în cazul acestora dezechilibrele și cheltuielile cu profilarea sunt mari. Ca urmare, s-a 
declanșat un val de procese ale investitorilor din sectorul regenerabilelor împotriva 
statului și, la unison cu aceștia, PATRES apelează în instanță pentru a apăra interesele 
membrilor săi”, a afirmat Martin Moise, prim-vicepreședinte PATRES. 


